
Bosna i  Hercegovina

FEDERACIJA BOSNE I HERCEGOVINE

POSAVSKI   KANTON

KANTONALNI  SUD  U  ODŽAKU        

Broj: 25 0 K 060216 25 Kž 
Odžak, 14.04.2026. godine
U IME FEDERACIJE BOSNE I HERCEGOVINE!
 
Kantonalni sud u Odžaku u vijeću sastavljenom od suca J.R, kao predsjednika vijeća, te  sudaca Dž.P i V.M, kao članova vijeća, uz sudjelovanje zapisničara F.K, u kaznenom predmetu protiv optuženoga D.B., zastupanog po branitelju E.M, odvjetniku iz O, zbog kaznenog djela Posjedovanje i omogućavanje uživanja opojnih droga iz članka 239. stavak 3. Kaznenog zakona Federacije Bosne i Hercegovine, a po optužnici Kantonalnog tužiteljstva Posavskog kantona Orašje, broj T02 0 KT 0008707 23  od 22.12.2023. godine, odlučujući o žalbi Kantonalnog tužiteljstva Posavskog kantona Orašje i žalbi branitelja optuženog odvjetnika E.M iz O, izjavljenim na presudu Općinskog suda u Orašju broj 25 0 K 060216 25 K od 03.12.2025. godine,   dana 14.04.2026. godine donio je slijedeću:
P  R  E  S  U  D  U

            Žalba branitelja optuženog i žalba Kantonalnog tužiteljstva Posavskog kantona Orašje se odbijaju  kao neutemeljene, pa se presuda Općinskog suda u Orašju broj 25 0 K 060216 25 K od 03.12.2025. godine,  potvrđuje, u pobijanom dijelu odluke o kaznenopravnoj sankciji i pobijanom dijelu odluke o troškovima kaznenog postupka. 


U ostalom dijelu, koji se ne pobija žalbama, prvostupanjska presuda ostaje neizmijenjena.
                                O b r a z l o ž e n j e
Presudom Općinskog suda u Orašju broj: 25 0 K 060216 25 K od 03.12.2025. godine, optuženi D.B. oglašen je krivim da je počinio kazneno djelo Posjedovanje i omogućavanje uživanja opojnih droga iz članka 239. stavak 3. Kaznenog zakona Federacije Bosne i Hercegovine, pa mu je prvostupanjski sud primjenom navedenih odredbi Kaznenog zakona Federacije Bosne i Hercegovine a na temelju članka 7., članka 49. stavak 1., članka 60. stavak 2. i članka  62. stavak 1., 2. i 3. Kaznenog zakona Federacije Bosne i Hercegovine, za počinjeno kazneno djelo Posjedovanje i omogućavanje uživanja opojnih droga iz članka 239. stavak 3. Kaznenog zakona Federacije Bosne i Hercegovine, izrekao uvjetnu osudu kojom se optuženom utvrđuje kazna zatvora u trajanju od 5 (pet) mjeseci, koja se neće izvršiti ako optuženi u roku od 2 (dvije) godine ne počini novo kazneno djelo.

Na temelju članka 57. stavak 1. Kaznenog Zakona FBiH u utvrđenu kaznu zatvora iz uvjetne osude uračunava se vrijeme za koje je optuženi D.B. lišen slobode i proveo u pritvoru počev od 19.11.2025. godine od 16,00 sati, pa do 03.12.2025. godine.

Na temelju članka 78. stavak 1. i članka 238. stavak 4. Kaznenog zakona Federacije Bosne i Hercegovine, optuženome D.B. se izriče mjera sigurnosti oduzimanja predmeta izvršenja kaznenog djela, pa se od istog oduzima jedna ručno napravljena cigareta sa sadržajem suhe biljne materije zelene boje koja u sebi sadrži psihoaktivnu komponentu tetrahidrokanabinol (THC) – hašiš, obzirom da se radi o predmetu koji je upotrijebljen za počinjenje kaznenog djela.

Na temelju članka 202. stavak 1. a u vezi sa člankom 199. stavak 2. točke „g“ i „h“ ZKP-a FBiH, optuženi D.B. je obvezan da na ime naknade troškova kaznenog postupka plati paušal u iznosu od 100,00 KM u roku od 15 dana, te nagradu i nužne izdatke branitelja E.M, odvjetnika iz O, a o visini kojih će sud, sukladno članku 200. stavak 2. Zakona o kaznenom postupku Federacije Bosne i Hercegovine, odlučiti posebnim rješenjem.  

           Protiv navedene presude žalbe su izjavili Kantonalno tužiteljstvo Posavskog kantona Orašje i branitelj optuženog odvjetnik E.M iz O.

            Kantonalno tužiteljstvo Posavskog kantona Orašje žalbu ulaže zbog odluke o kaznenopravnoj sankciji. Predlaže da se žalba uvaži i prvostupanjska presuda preinači u odluci o kaznenopravnoj sankciji koja je izrečena optuženom D.B., tako što će istom izreći teža kaznena sankcija kako je prethodno navedeno u žalbi.

            Branitelj optuženog žalbu ulaže zbog odluke o troškovima kaznenog postupka. Predlaže da se žalba usvoji, preinači prvostupanjska presuda i donese odluka kojom se optuženi oslobađa plaćanja troškova postupka, koji se odnosi na troškove nagrade i nužne troškove branitelja.

                    U odgovoru na žalbu KTPK Orašje, branitelj optuženog smatra da
 je žalba neosnovana; predlaže da se ista odbije.
         Nakon što je ispitao pobijanu presudu u granicama žalbenih navoda,  a  po službenoj dužnosti da li je na štetu optuženog povrijeđen Kazneni zakon,  u smislu članka 321. ZKP F BiH („Službene novine F BiH broj: 35/03, 37/03, 56/03, 78/04, 28/05, 55/06, 27/07, 53/07, 9/09, 12/10, 8/13 i 59/14 i 74/20), ovaj sud je odlučio kao u izreci presude iz slijedećih razloga:
          Žalba Kantonalnog tužiteljstva Posavskog kantona Orašje i žalba branitelja optuženog nisu utemeljene.
          Žalba KTPK Orašje je usmjerena na odluku o kaznenopravnoj sankciji – članak 315. stavak 1. ZKP F BiH.

          U podnesenoj žalbi KTPK Orašje ističe da se u konkretnom slučaju uvjetnom osudom ne može postići svrha kaznenih sankcija iz članka 7. KZ F BiH, odnosno ciljevi specijalne i generalne prevencije te navodi da ni u sudskoj praksi nije uobičajeno da se osuđenoj osobi zbog istovrsnog kaznenog djela ponovno izriče najblaža kaznena sankcija, jer po stavu KTPK Orašje, ako ranije izrečena uvjetna osuda i novčana kazna nisu postakle preodgoj optuženog onda to svakako ne može ni ponovno izricanje uvjetne osude. Predlaže da ovaj sud žalbu uvaži i prvostupanjsku presudu preinači, tako što će optuženom izreći težu kaznenu sankciju.

           Navodi žalbe KTPK Orašje nisu utemeljeni. 

           Naime, odredbom članka 49. Kaznenog zakona F BiH (Opća pravila za odmjeravanje kazne), u stavku 1. je propisano da će sud učinitelju kaznenog djela odmjeriti kaznu u granicama koje su zakonom propisane za to kazneno djelo  imajući u vidu svrhu kažnjavanja i uzimajući u obzir sve okolnosti koje utječu da kazna bude manja ili veća (olakšavajuće i otežavajuće okolnosti), a naročito: stupanje krivice, pobude iz kojih je djelo učinjeno, jačinu ugrožavanja ili povrede zaštićenog dobra, okolnosti pod kojima je djelo učinjeno, raniji život učinitelja, njegove osobne prilike i njegovo ponašanje nakon učinjenog kaznenog djela, te druge okolnosti koje se odnose na osobu učinitelja. 

          Prvostupanjski sud je pravilno odlučujući o vrsti i visini kaznene sankcije optuženom cijenio sve okolnosti predviđene člankom 49. KZ F BiH pa je od olakotnih okolnosti na strani optuženog cijenio korektno i iskreno držanje u tijeku postupka (što žalba KTPK Orašje utemeljeno ukazuje da se ne može uzeti kao olakotna okolnost, jer  je dužnost optuženog korektno držanje u tijeku postupka), ali se pravilno od olakotnih okolnosti na strani optuženog cijeni i priznanje optuženog za počinjeno kazneno djelo, njegovo iskreno žaljenje, činjenicu da se radilo o jednom džointu, činjenicu da je isti sada obiteljski čovjek kao i činjenicu da od 3.6.2016. godine, a gledajući raniju osudu, optuženi dugo godina nije činio kaznena djela, dok je kao otegotnu okolnost prvostupanjski sud pravilno cijenio dosadašnju višestruku osuđivanost optuženog među kojima se nalaze i kaznena djela koja su vezana za Zloupotrebu opojnih droga.

            Pravilno je prvostupanjski sud mišljenja da optuženom nije neophodno izreći kaznu radi zaštite društva od kriminaliteta jer će i sama prijetnja kaznom dovoljno utjecati na optuženog da ubuduće ne čini kaznena djela, utjecati na optuženog da ubuduće ne čini ovakva i slična kaznena djela kao i opća prevencija, a posebno da će se utjecati na svijest građana o nedopustivosti činjenja kaznenih djela i pravednosti kažnjavanja počinitelja, predviđena člankom 42. KZ F BiH. 

            Žalba branitelja optuženog također nije utemeljena.

Žalba branitelja optuženog je usmjerena na odluku o troškovima kaznenog postupka. Žalba ističe činjenicu da je optuženi osoba koja nema nikakvu nepokretnu niti pokretnu imovinu, da je osoba koja živi kao podstanar, da je obiteljski čovjek koji radi kao vozač sa mjesečnim primanjima, po navodima žalbe od oko 1.200,00 eura. Žalba branitelja predlaže da se optuženi oslobodi plaćanja troškova postupka koji se odnose na troškove nagrade i nužne izdatke branitelja. 

            Nasuprot navodima žalbe branitelja optuženog, pravilno je prvostupanjski sud donio odluku o troškovima kaznenog postupka i pravilno obvezao optuženog na temelju članka 202. stavak 1. a u vezi sa člankom 199. stavak 2. točka d) i h) ZKP F BiH da na ime naknade troškova kaznenog postupka plati paušal u iznosu od 100,00 KM u roku od 15 dana te nagradu i nužne izdatke branitelja E.M, odvjetnika iz O, a o visini kojih će prvostupanjski sud sukladno članku 200. stavak 2. Zakona o kaznenom postupku F BiH odlučiti posebnim rješenjem. 


Kako iz stanja spisa proistječe da je optuženom dana 20.10.2025. godine rješenjem prvostupanjskog suda određen pritvor iz razloga propisanih čl. 146. st. 1. t. a) ZKP F BIH te da je optuženom dana 20.11.2025. godine bio postavljen branitelj po službenoj dužnosti u osobi E.M iz O, nakon što je isti izveden pred suca za prethodno saslušanje i nakon što mu je određen pritvor,  a da je pobijana presuda donesena nakon ročišta o razmatranju izjave o priznanju krivnje i izricanju kaznenopravne sankcije, prvostupanjski sud je donio pravilnu i zakonitu odluku o troškovima postupka uz pravilnu primjenu materijalnog prava.

  Kako iz stanja spisa proistječe  da je pobijana presuda donesena nakon ročišta o razmatranju izjave o priznanju krivnje i ročišta o izricanju kaznenopravne sankcije, na kojem ročištu se optuženi izjasnio da je srednjeg imovnog stanja, te nije iznosio navode ni dokaze  vezane za imovno stanje.

            Sukladno članku 202. stavku 1. ZKP F BiH propisano je da kad sud optuženog oglasi krivim izreći će u presudi da je dužan da naknadi troškove kaznenog postupka, dok je u stavku 4. istog članka istog Zakona propisano, da u odluci kojom rješava o troškovima, sud može osloboditi optuženog dužnosti da naknadi u cjelini ili djelomično troškove kaznenog postupka iz članka 199. stavak 2. točka a. do h. ovog Zakona, ako bi njihovim plaćanjem bilo dovedeno u pitanje izdržavanje optuženog ili osobe koju je on dužan da izdržava. 

            Ako se ove okolnosti utvrde nakon donošenja odluke o troškovima, sudac može izdati posebno rješenje kojim oslobađa optuženog dužnosti naknade troškova kaznenog postupka. 

            Imajući u vidu sve naprijed navedeno, pravilno je prvostupanjski sud odlučio kao u izreci pobijane presude kada je optuženog obvezao naknaditi troškove kaznenog postupka i to troškove paušala u iznosu od 100,00 KM te nagradu i nužne izdatke branitelja o visini kojih će sukladno članku 200. stavak 2. Zakona o kaznenom postupku F BiH, prvostupanjski sud odlučiti posebnim rješenjem. 

             Ni ostali navodi žalbe KTPK Orašje i žalbe branitelja optuženog ne dovode u sumnju pravilnost i zakonitost pobijane presude. 
                     Obzirom da su žalba branitelja optuženog i žalba Kantonalnog tužiteljstva Posavskog kantona Orašje neutemeljene,  te obzirom da u  ovoj  kaznenoj stvari na štetu optuženog nije povrijeđen Kazneni zakon,  odlučeno je kao u izreci ove presude na osnovu članka 328.  ZKP F BiH, dok u preostalom dijelu koji se ne pobija žalbama, prvostupanjska presuda ostaje neizmijenjena.
  ZAPISNIČAR                                                     PREDSJEDNIK VIJEĆA

         F.K                                                                
           J.R
